乘石赋
李昂 (Tang)
观彼乘石。体自孤贞。得昆山之片字。掩谷城之伟名。青苔备色。坚确符情。列偫峰而无语。纵众溜而有声。尔其崔嵬岑绝。涵霜贮雪。竹径烟曛。松门景灭。惬野叟之幽意。抱山人之劲节。横碧岫以霞张。喷红泉而水咽。借如巨形矗嶪。势若将飞。随匠人之采斲。入天子之宫闱。故得削迹青涧。端容紫微。幸至尊之践履。嘉菲陋之因依。于是皇帝穆然。乃登珍台。乘玉辂。帷弸彋其拂汨。鳞杂沓以骈布。甸师清畿。野庐埽路。流星旄以烛日。俨云旌而彗雾。往来斯登。升降必步。取其磨而不朽。贞而无蠹。不然。此荒薮之微石。何遭逢之多遇。请言其本也。生必深山。峰壮自閒。电烻霞駮。树杂苔斑。奇形异质。纷拿不一。屹特立以树空。倚崩崖而构室。衔箭羽而横卧。耸莲峰而半出。龙吟应物。触紫岩而吐云。虹梁中断。驾沧海而观日。故石之为物也。不奢不僭。无竞无猜。偶山髓而长往。因和璞而俱来。考之云藉。则建名古昔。贯亿祀而长存。经百王而不易。胡施而不可。何用而不适。愿上吾君千万年。地久天长履兹石。